
Narva Linnavolikogu 08.04.2010 otsuse nr 40 

„Projekti «Lasteaia aadressil Mõisa 1A, Narva rekonstrueerimine» 

omafinantseerimise kinnitamine ja sildfinantseerimise lubamine“ 

muutmine

1. ASJAOLUD JA MENETLUSE KÄIK
Narva Linnavolikogu 08.04.2010 otsusega nr 40 oli kinnitatud projekti „Lasteaia aadressil Mõisa 1A, Narva rekonstrueerimine“ omafinantseering 2009. – 2010. aastal kokku 4 959 750 krooni (sh mitteabikõlbulik omafinantseering) ulatuses ja oli lubatud taotleda laenu võtmise luba oma- ja sildfinantseerimise katteks.
Peale ehitusprojekti koostamist teostas Spin Data OÜ lasteaia rekonstrueerimise projekti eelarvestuse ning projekti esialgseks maksumuseks hinnati 58,9 mln krooni. Seejärel vaadati projekt veekord üle maksumuse vähendamise suunas, muudeti mõnesid projektlahendusi ning tehti uus hinnaarvestus. Projekti maksumust hinnati mitme firma poolt ja nende hinnangud projekti maksumuse osas olid erinevad. Linna rahalised võimalused (toetuse arvelt) projekti ehitustööde rahastamisel ja seega ka riigihanke eeldatav maksumus olid maksimaalselt ~ 25 mln krooni. Ettevõtluse Arendamise Sihtasutuse soovitusel viidi läbi avatud hange, et teada saada ehitustööde tegelik hind. Hankemenetluse raames tegid 11.08.2010 oma hinnapakkumise 8 firmat. Madalaima hinnaga pakkumine oli 35 472 714 krooni (koos käibemaksuga). 
Seega on kujunenud olukord, kus hankelepingu sõlmimiseks ei jätku rahalisi vahendeid summas 6 516 714 kr (koos käibemaksuga). Edasine töömahtude vähendamine ei ole otstarbekas, kuna sel juhul jäävad projekti eesmärgid saavutamata. 
Suurendada tuleb ka sisustuse ja inventari ostuks ettenähtud summat. Kuna tegemist on lasteaiaga, kus peamiseks sihtgrupiks on erivajadustega lapsed, siis projekteerija poolt olid välja pakutud esialgselt planeeritust kvaliteetsemad ja tervisesõbralikumad lahendused.  Kalkulatsiooni kohaselt on sisustuse ja inventari soetamiseks vaja veel 1 413 793 krooni. Hange sisustuse ja inventari soetamiseks viiakse läbi peale ehitustööde teostamist.

Projekti edukaks teostamiseks Linnavalitsus taotleb Linnavolikogult projekti omafinantseeringu suurendamist kuni 12 890 257 kroonini (823 838 eurot) ja vastavalt sellele näha sildfinantseerimise summat 2011. aastal kuni 26 830 250 krooni (1 714 765 eurot). Rahandusministeerium on kooskõlastanud 16.09.2010 kirjaga nr 4-1/12266 laenutaotluse kuni 6 516 714 krooni omafinantseeringu täiendavaks katmiseks. Omafinantseeringu laenutaotluse summas kuni 1 413 793 krooni taotleb linnavalitsus Rahandusministeeriumilt peale seda, kui sisustuse ja inventari hange on läbiviidud.
Ettevõtluse Arendamise Sihtasutuse nõuete kohaselt peab projektitaotlusele lisama veel volikogu poolse otsuse, millega tagatakse projekti tulemusena loodud või soetatud vara säilimine ja avalik kasutus taotluses ning taotluse rahuldamise otsuses toodud eesmärkidel ja tingimustel viie aasta jooksul alates projekti abikõlbulikkuse perioodi lõppemisest, ning kinnitus, et ei sooritata selle vara osas tehinguid, mis annavad nimetatud aja jooksul mõnele isikule või asutusele põhjendamatu eelisseisundi.
Juhindudes ülaltoodust tuleb muuta Narva Linnavolikogu 08.04.2010 otsuses nr 40 kinnitatud oma- ja sildfinantseerimise summat ning lisada kinnitus projekti tulemusena loodud või soetatud vara säilimise ja avaliku kasutuse kohta.
2. ÕIGUSLIKUD ALUSED
Kohaliku omavalitsuse korralduse seaduse § 22 lõike 1 punkti 8 ning Narva Linnavolikogu 29. juuni 2000. a määrusega nr 36/16 kinnitatud „Narva linna põhimääruse“ punkti 4.4.14 kohaselt kuulub laenude ja teiste varaliste kohustuste võtmine Narva Linnavolikogu ainupädevusse. 
3. OTSUS
Muuta Narva Linnavolikogu 08.04.2010 otsust nr 40 „Projekti «Lasteaia aadressil Mõisa 1A, Narva rekonstrueerimine» omafinantseerimise kinnitamine ja sildfinantseerimise lubamine“ järgmiselt:

3.1. Asendada punktis 3.1 sõnad „2009. - 2010. aastal kokku 4 959 750 krooni ulatuses“ sõnadega „aastatel 2009–2012 kokku kuni 12 890 257 kroonini (823 838 eurot)“.
3.2. Asendada punktis 3.2 sõnad „2010. aastal omafinantseerimise katteks summas kuni 3 407 150 krooni“ sõnadega „punktis 3.1 nimetatud omafinantseeringu katmiseks aastatel 2011-2013 järgmiselt: 2009. aastal kuni 228 000 krooni; 2010. aastal kuni 510 518 krooni; 2011. aastal kuni 12 114 239 krooni (774 241 eurot); 2012. aastal kuni 37 500 krooni (2 397 eurot).“

3.3. Asendada punktis 3.3 sõnad „2010. – 2011. aastal sildfinantseerimise katteks summas kuni  26 830 250 krooni: 2010. aastal –  11 790 850 krooni; 2011. aastal – kuni 15 039 400 krooni“ sõnadega „sildfinantseeringu katmiseks 2011 aastal summas kuni 26 830 250 krooni (1 714 765 eurot).“
3.4. Täiendada otsust punktiga 3.4 järgmises sõnastuses: „Tagada projekti tulemusena loodud või soetatud vara säilimine ja avalik kasutus taotluses ning taotluse rahuldamise otsuses toodud eesmärkidel ja tingimustel viie aasta jooksul alates projekti abikõlbulikkuse perioodi lõppemisest ning mitte sooritada selle vara osas tehinguid, mis annavad nimetatud aja jooksul mõnele isikule või asutusele põhjendamatu eelisseisundi.“
4. RAKENDUSSÄTTED

4.1. Narva Linnavolikogu Kantseleil teha käesolev otsus asjaosalistele teatavaks.
4.2. Otsus jõustub seaduses sätestatud korras.

4.3. Käesolevat otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.

